Directorul Antenei 3, Mihai Gâdea este amenințat de Fisc cu blocarea conturilor. Motivul: a împrumutat bani de la Dan Voiculescu, condamnat în dosarul ICA, iar acum inspectorii ANAF vor să recupereze cei 695.000 de lei, scrie ziare.com.

Foto: antena3.ro

Dan Voiculescu a trecut în declarația sa de avere din 2010 un împrumut în nume personal acordat moderatorului Mihai Gâdea. Valoarea împrumutului: 785.000 de lei. Potrivit ultimei declarații de avere depuse de politician, din 2012, Gâdea a plătit o parte din împrumut, și mai avea de plată, în iulie 2012, suma de 695.000 de lei.

Pe 8 august 2014, Dan Voiculescu a fost condamnat la 10 ani de închisoare în dosarul ICA.

Nu este clar ce sumă de bani mai are să îi returneze Mihai Gâdea lui Dan Voiculescu, precizează sursa citată. Tocmai acest lucru trebuie clarificat de instanța de judecată și de aceea ANAF a deschis pe 13 decembrie 2017 o procedură la Judecătoria Sectorului 3. Termenul de judecată este 29 ianuarie 2018.

Fiscul cere ca acești bani să intre în contul statului având în vedere că nu a fost recuperat în totalitate prejudiciul din dosarul în care Dan Voiculescu a fost condamnat la 10 ani de închisoare, în 2014, și la plata a peste 60 de milioane de euro.

Într-un caz similar, Judecătoria Buftea a admis solicitarea ANAF de poprire a conturilor deputatului Daniel Constantin, pentru a recupera o parte din prejudiciul din dosarul lui Dan Voiculescu.

În perioada 2007-2008, Constantin a împrumutat de la Voiculescu suma de 295.000 de euro. Cazul nu este soluționat și întreg dosarul s-a mutat la Tribunalul Ilfov, următorul termen este 31 ianuarie 2018.

Decizia nu este definitivă și a fost dată după ce pronunțarea a fost amânată de mai multe ori.„Respinge excepția dreptului material la acțiune invocată de debitor prin întâmpinare, că neîntemeiată. Admite cererea formulată de creditoarea Agenția Națională de Administrare Fiscală în contradictoriu cu debitorul Voiculescu Dan și terțul poprit Constantin Daniel.

Menține poprirea înființată de creditoare prin adresa de înființare a popririi nr. MBR_DEC - 0001471-2016/12.12.2016 asupra disponibilităților bănești datorate de terțul poprit Constantin Daniel, debitorului Voiculescu Dan. Cu drept de apel în termen de 5 zile de la comunicare, cererea de apel urmând a se depune la Judecătoria Buftea. Pronunțată în ședința publică, astăzi, 05.07.2017. Document: Hotărâre 4303/2017 05.07.2017", este minuta Judecătoriei Buftea, postată pe portalul instanțelor.